IN NOMINE SANCTĘ ET INDIVIDUĘ TRINITATIS. DIVINA FAVENTE CLEMENTIA ROTBERTUS* FRANCORUM REX CLEMENTISSIMUS. Notum sit omnibus presentibus et futuris quod adierit Oddo*, vice comes Belno castri, serenitatem nostram, interventu Ottonis* comitis et Vualterii* Augustidinensis episcopi, petens nostra auctoritate firmari quasdam sic res nominatas: villam Empillei Sicci, infra comitatum qui vocatur Dumensis, cum omnibus appendiciis, terris, indominicatis mansis, campis, pratis, pascuis, silvis, aquis aquarumque decursibus, exitibus et reditibus, mancipiis utriusque sexus ad eam villam pertinentibus, et cum omnibus consuetudinariis exactionibus, ab his etiam qui francorum nomine censentur pro debito exigendis; et quod habet in Mille Ponto villa, in vineis et in t[er]ris, in comitatu Belnense; item in villa Vallilias, unum mansum ad manendum, cum vinea et prato; item in villa Polmarco, unam vineam; insuper ecclesiam unam in suburbio Belno castri, per centum curricula annorum et eo amplius destructam, ab ipso reedificatam in honore sancti Stephani. Predictas siquidem res uxor ejus, sibi a parentibus hereditarie dimissas et diu possessas, per cartalem noticiam cum illo tradidit sancto Benigno habendas, ac Vuillelmo abbati sibique subjectis monachis. Sed, quia predicta ęcclesia, in qua ab ipso abbate Willelmo monachorum ordo regularis collocandus est, super terram consistit, quam comes Otto ex nobis tenet beneficiali dono, ipsius comitis precibus, in manibus nostris receptam, sancto Benigno concedimus, pro peticione Odonis. Sed, quia veracium relatu didicimus ipsam ęcclesiam sancti Stephani antiquitus spaciosam habuisse sepulturam, ipsa petrea sepulcrha, quę in circuitu et circumquaque longe lateque inveniuntur, testimonium perhibent; quam sepulturam non minuimus, sed his novis determinacionibus amplificatam distinguimus: extendat igitur predicta aecclesia spacium sepulturę usque ad murum castri ex una parte, ex alia usque ad cursum aquę quę dicitur Bosesis, ex tercia parte usque ad quadros, ex quarta usque publicam stratam, ubi reliquę vię sibi occurrunt; infra has terminaciones, quantum necesse est, sepulturę subjaceat. Quod vero sepulturę superfluum videtur, monachorum inibi Deo serviencium deserviat usibus, ea conditione, ut, sicut memoratas res per cartę traditionem habet, sic hanc terram, in qua aecclesia sita est, cum rebus per preceptum regale firmatis, per succedencia secula possideat. Statuimus ergo ut neque rex, neque dux, neque episcopus, neque persona, cujuscunque sit dignitatis, quicquam de prescriptis rebus sancto Benigno concessis auferre presumat, sed omnis dispositio, sicut cartę se habet relationis ordo, abbatis et monachorum semper subsistat arbitrio; et ut nostrę confirmationis a[u]ctoritas inviolabilem obtineat firmitatem, manu nostra, nostrorumque fidelium subterfirmavimus, et sigillo nostro insigniri jussimus. SIGNUM ROTBERTI (monogramma) REGIS. (locus sigili impressi) Signum episcopi Fulconis*. S’ Ottonis comitis. S’ Widonis* comitis. S’ Hugonis* comitis. S’ Rodulfi* comitis. S’ Bruchardi*. S’ Rainaldi* comitis. S’ Walteri episcopi. S’ Odonis vice comitis. Data VIII kalendas septembris, anno ab incarnatione Domini .M.V., indictione .III., epacta .VII., regnante Rotberto rege X et VIII. Actum apud Avalonem castrum, in obsidione.